ToekomsVenster: Die profetiese red; die tempel sal afgebreek wordFoto: Robert Bye/Unsplash.com Toe Jesus van die tempel af weggaan, sê een van sy dissipels vir Hom: “Here, kyk watter geweldige klippe en watter geweldige geboue!” Jesus sê vir hom: “Sien jy hierdie groot geboue? Hier sal nie een klip op die ander bly nie; alles sal afgebreek word.” – Markus 13:1-2 Die uitlating van Jesus moes die dissipels onkant gevang het. Dis dieselfde uitlating wat later teen Jesus gebruik is. Die dissipels is duidelik beïndruk met die tempel se geboue en terrein. Dat dit indrukwekkend was leer die geskiedenis ons. Die tempel het die groot God van Israel gekomplimenteer en was volgens die voorskrifte wat Hy daarvoor gegee het, gebou. Dieselfde tempel sou in 70 nC tot op die fondasie afgebreek word omdat God se volk in ŉ veruiterlikte godsdiens verval het. Buite mooi maar binne stukkend en vuil. Jesus betrek die tempel op Homself. Hy is die ware heiligdom. Hy is die aardse en vleeslike tempel. Hy verteenwoordig die verskillende fasette van die tempel. Hy is die offer. Hy is die lig en die brood. Hy is die vervulling van die wet. Hy is die allerheiligste. Hy is tempel in die vlees. Dié tempel sal vernietig word. Afgetakel, verniel, stukkend en verneder. Die tempel sal deur mense met vuil hande ontheilig word. Aanvanklik sal hulle nie verstaan wat gebeur het nie. Hulle sal hierdie heilsdaad teen die tempel gebruik en misbruik. Hulle sal die tempel beledig en mishandel. Maar die tempel sal herstel word wanneer die Seun van die mens die dood troef en daaruit opstaan. Dan word die heiligdom herstel en vervul dit sy ware funksie.